Sylvester weer aangekeer | Maroela Media
Sylvester weer aangekeer
Sylvester voordat hy Maandag ontsnap het. Foto: Verskaf
Sylvester, die jong rondloperleeu wat Maandag vir die tweede keer uit die Karoo Nasionale Park buite Beaufort-Wes ontsnap het, is Donderdagmiddag ná vier dae op vrye voet weer opgespoor en gevang.
SANParke het in 'n verklaring gesê Sylvester is vanuit 'n helikopter hoog op in die Nuweveldberge opgespoor en uit die lug met 'n verdowingsmiddel geskiet.
"Die soekgeselskap is tans op die toneel saam met 'n veearts," het Wanda Mkutshulwa, SANParke se uitvoerende hoof van korporatiewe dienste, gesê.
"Die terrein maak dit moeilik om hom terug te vervoer. Hy sal vir sowat 3 km te voet op 'n draagbaar gedra word na waar 'n voertuig hom sal oplaai en terugneem na die reservaat."
Sylvester sal vir 'n ruk lank in afsondering in 'n spesiale kamp gehou word vir waarneming en terwyl daar oor sy toekoms besluit word.
Een van vyf opsies wag op Sylvester:
* Hy kan teruggeneem word na die Karoo Nasionale Park, met die heinings wat versterk word.
* Hy kan hervestig word in 'n ander nasionale park.
* Hy kan geskenk word aan 'n ander staatsbeheerde bewaringsgroep.
* Hy kan geskenk word aan 'n private bewaringsgroep.
* Hy kan van kant gemaak word indien hy 'n gevaar vir mense inhou.
Fundisile Mketeni, SANParke se uitvoerende hoof, het die soekgeselskap geloof vir hul harde werk wat hulle in moeilike weerstoestande gedoen het. Hy het ook lede van die publiek bedank vir hul besorgdheid, ondersteuning en geduld tydens die soektog. "Ons wil die publiek verseker dat die besluit oor sy lot in die dier en natuurbewaring se beste belang sal wees," het Mketeni gesê.
Sylvester, die naam wat boere in die omgewing vir hom gegee het ná sy eerste ontsnapping op 5 Junie verlede jaar, het Maandag vermoedelik weer op dieselfde manier ontsnap.
Sylvester, toe drie jaar oud, se vorige soektog en versekeringseise van al die prooi wat hy tydens sy 25 dae op vrye voet verorber het, het SANParke R800 000 uit die sak gejaag. Hy het toe jag gemaak op soveel as 26 skape, 'n koei en 'n koedoe.
Hy is uiteindelik op 29 Junie omstreeks 17:00 ook in die Nuweveldberge aangekeer.
Onlangse swaar reënval het veroorsaak dat grond onder die heining weggespoel het en hy het weer deur 'n gat onder die heining gekruip. Hy het teen Dinsdag reeds een koei op 'n plaas gevang.
NWU praat oor sy toekoms
Studente-vlieënier maak noodlanding in rivier
Oubaas se honne…
Dankie tog dat hy gered gaan word!!!! En veilig aangekeer is!.
Ek hoop regtig dat Sylvester OK gaan wees. Wat hulle sê en gaan doen, sal ons maar moet sien. Ek hou duimvas Sylvester dat jy na 'n veilige plek geneem sal word!!
Raait. Daar staan dit mos. Grond weggespoel en hy het weer ontsnap onder drade deur. KNAP DIE PLEK OP – dan eers kan daar gepraat word van werklik omgee vir die diere in die park. Mensig! Dis 'n leeu. Dis koning van die diereryk. Slim en natuurlik gaan hy die mak goedjies loop soek om te eet! Span ordentlik toe. Spaar sy lewe – eintlik doen hy absoluut niks verkeerd nie. Hy was mos nie geleer om die skapies en bokkies uit te los nie (ook nie iemand op 'n fiets wat groot pret sal veroorsaak nie). Nee. Doen die… Lees meer »